Զանգվածային սպանություն Կերչի պոլիտեխնիկական քոլեջում

Զանգվածային սպանությունը Կերչի պոլիտեխնիկական քոլեջում տեղի է ունեցել 2018 թվականի հոկտեմբերի 17-ին։ Ըստ պաշտոնական տվյալների՝ սովորողների և ուսումնական հաստատության աշխատակիցներից մահացել է 21 մարդ, տուժել է 73 մարդ։


== Իրադարձությունների ընթացք ==
Հետաքննության ընթացիկ վարկածի համաձայն՝ 2018 թվականի հոկտեմբերի 17-ին մոտավորապես 11:40 (Մոսկվայի ժամանակով, UTC+3) կատարված հանցագործության կասկածյալ Վլադիսլավ Ռոսլյակովը, իր մոտ ունենալով հատուկ պայթուցիկ սարքեր և օդամղիչ հրացան, ցանկապատի վրայով ներթափանցել է Կերչի պոլիտեխնիկական քոլեջի տարածք, պահեստային մուտքով մտել է շենք և բարձրացել երկրորդ հարկ։
Երկրորդ հարկում թողնելով հրացանով պայուսակը՝ Ռոսլյակովը իջնում է առաջին հարկ։ Որոշ ժամանակ երիտասարդը գտնվում է քոլեջի բեմահարթակի վրա, հետո գնում է դեպի ճաշարան, որտեղ թողնում է պայուսակը, որի մեջ ինքնաշեն պայթուցիկ սարք կար, այնուհետև հեռանալով անվտանգ վայր՝ գործի է գցում սարքը։ Հետո՝ նորից վերադառնալով երկրորդ հարկ՝ Ռոսլյակովը զինվում է օդամղիչ հրացանով և թիրախավորված կրակ է բացում բոլոր նրանց ուղղությամբ, ովքեր նրա տեսադաշտում էին։
Ըստ որոշ ականատեսների՝ ընդհանուր առմամբ մի քանի պայթյուն է եղել, ինչպես նաև լսվել են հրազենից արձակված կրակոցներ, ինչը ենթադրության պատճառ էր դարձել, թե հարձակվողները կարող են մի քանիսը լինել։ Новая газета հրատարակությունը փոխանցում էր քոլեջի ուսանող Վիկտորի խոսքերը, ով նշում էր, որ լսել է ավելի քան 10 կրակոց, ընդ որում՝ նրա խոսքերով՝ դրանք եղել են հատ-հատ կրակոցներ, ոչ թե ավտոմատացված հերթականությամբ։
Հանցագործությունը կատարելուց հետո Ռոսլյակովը գնացել է քոլեջի գրադարան, որտեղ, հետաքննության վարկածի համաձայն, ինքնասպանություն է գործել՝ զենքից ինքն իր գլխին կրակելով։
Ժամը 11:48-ին «Ալֆա» անվտանգության ապահովման մասնավոր հաստատությունը կատարվածի մասին ահազանգ ստացավ (քոլեջը «Ալֆա»-ի պահպանության ներքո գտնվող հաստատություն է). հերթապահ խումբը քոլեջ հասավ 10 րոպե անց։ Գրեթե նույն ժամանակահատվածում հարձակման մասին հաղորդում ստացան իրավապահ մարմինները և քաղաքի՝ արտակարգ իրավիճակների կայանը։ Ժամը 12:00-ին տեղ է հասնում շտապ բժշկական օգնության անձնակազմը, սկսվեց տուժողների էվակուացիա, 12:40 քոլեջի շենքն ամբողջությամբ շրջափակված էր ուժային կառույցների աշխատակիցների կողմից։ Ավերակների մեջ մնացածներին դուրս հանելու և տեղանքում աշխատանքներ իրականացնելու համար Ռուսաստանի ռազմական շրջանի կողմից ներգրավվեց 200 ռազմական ծառայող և մոտ 100 միավոր ծանր տեխնիկա։


== Զոհեր և վիրավորներ ==
Հարձակման արդյունքում ընդհանուր առմամբ զոհվեց 21 մարդ՝ 15 ուսանող, քոլեջի 5 աշխատակից և ինքը՝ հավանական հանցագործը։ Ղրիմի բժշկական կենտրոնի հաղորդած տվյալների համաձայն՝ վիրավորների և տուժողների ընդհանուր թիվը կազմում է 73, նրանցից 47-ը հոսպիտալացվել է։


== Կասկածյալի ինքնությունը ==

Հանցագործության կատարման մեջ կասկածյալ հանդիսացող ը 18-ամյա Վլադիսլավ Իգորևիչ Ռոսլյակովն է (ծնվ.՝ 2000 թվականի մայիսի 2-ին), նրա մարմինը՝ հրազենային վնասվածքով, հայտանաբերվել է քոլեջի գրադարանում. հետաքննությունը ենթադրում է, որ հարձակվողը հետո ինքնասպան է եղել՝ գլխին կրակելով։
Զանգվածային լրատվության միջոցների հաղորդումների համաձայն՝ Ռոսլյակովը Կերչի պոլիտեխնիկական քոլեջում գրանցվել է 2015 թվականին և սովորում էր «Արդյունաբերական և քաղաքացիական շենքերի էլեկտրասարքավորման մոնտաժ, կարգավորում և շահագործում» բաժնի 4-րդ կուրսում։
«РИА Новости» տեղեկատվական գործակալության աղբյուրն իրավապահ մարմիննեին հայտնել է, որ Ռոսլյակովն իր գործողությունները պլանավորել է 2017 թվականի հունվարից և միայնակ է գործել։
Հոկտեմբերի 17-ի իրադարձություններից ընդամենը որոշ ժամանակ առաջ նա օրինական ճանապարհով ձեռք է բերել Hatsan հրազեն), դրա համար ստացել է համապատասխան թույլտվությունը։
Վլադիսլավը 2018 թվականի հուլիսի 18-ին գրանցվել էր Սիմֆերոպոլի՝ զենքի հետ վարվելու պարապմունքներին, որտեղ անցկացվում էր վեցժամյա դասընթաց, դասավանդում էին անվտանգության տեխնիկա և զենքի հետ վարվելու կանոններ, ինչպես նաև առաջին բուժօգնության ցուցաբերում։ Դասընթացին մասնկացելուց հետո Վլադիսլավին վկայական տրվեց։ 2018 թվականի սեպտեմբերի 13-ին Ռոսլյակովը Կերչի «Բազե» զենքի խանութից ձեռք բերեց կարտեչով 150 փամփուշտ։
Ենթադրյալ հանցագործի գործողությունների և դրանց հաջորդականության հիման վրա միանգամից մի քանի հրատարակություն ենթադրեց, որ գրոհը ոգեշնչված է եղել Կոլումբայնի ավագ դպրոցի զանգվածային սպանություններով, որոնք տեղի էին ունեցել 1999 թվականին. իր տեսքով Ռոսլյակովը գուցե ընդօրինակում էր ոչ միայն Էրիկ Հարրիսին, այլև կինոնկարում՝ նրա գեղարվեստական կերպարին։


== Հետաքննություն ==


=== Ռուսաստան ===
Կատարվածից քիչ անց Ռուսաստանի հակաահաբեկչական կոմիտեն հայտարարեց քոլեջում՝ ռումբի պայթեցման արդյունքում տեղի ունեցած պայթյունի մասին, Ղրիմի Հանրապետության իշխանությունները հայտարարեցին արտակարգ դրության մասին։ Իսկզբանե Ռուսաստանի Դաշնության ազգային գվարդիայի դաշնային ծառայությունը և ՌԴ քննչական կոմիտեն տեղի ունեցածը դիտարկում էին որպես ահաբեկչական գործողություն, սակայն հետո հարուցված քրեական գործը վերաորակավորվեց՝ քննությամբ դիտարկվեցին հանցագործության նախանշանները՝ նախատեսված ՌԴ քրեական օրենսգրքի 105-րդ հոդվածի «ա» և «ե» կետերով (հանրության համար վտանգավոր եղանակով 2 և ավելի անձանց սպանություն)։
Զանգվածային սպանության մասին գործով նշանակվեցին դատաբժշկական, բալիստիկական և այլ փորձաքննություններ։ Կասկածյալ Վլադիսլավ Ռոսլյակովին նշանակվեց հետմահու դատահոգեբուժական փորձաքննություն։ Իրավապահ մարմինների կողմից խուզարկություններ իրականացվեցին այն բնակտարածքներում, որոնք պատկանում էին Ռոսլյակովի հարազատներին, և այն վարձակալած բնակարանում, որտեղ ենթադրյալ մարդասպանը բնակվում էր մոր հետ, ինչպես նաև առգրավվեցին առարկաներ, որոնք հետաքննության համար նշանակություն ունեին։


=== Ուկրաինա ===
Ղրիմի Ինքնավար Հանրապետության դատախազությունը, որը տեղակայված է Կիևում, քրեական գործ հարուցեց՝ հանցագործության նախանշաններով՝ ըստ Ուկրաինայի քրեական օրենսգրքի 258 հոդվածի 3-րդ մասի հատկանիշների (ահաբեկչական գործողություն, որը հանգեցրել է մարդկանց մահվան)։


== Արձագանք ==
Ռուսաստանի նախագահ Վլադիմիր Պուտինը և Եգիպտոսի նախագահ Աբդել Ֆաթթահ Ալ-Սիսին մամաուլում համատեղ հայտարարությամբ հանդես գալու շրջանակներում՝ երկկողմ հանդիպման ժամանակ, մեկ րոպե լռությամբ հարգեցին Կերչի քոլեջի զոհերի հիշատակը։ Պետությունների ներկայացուցիչների կողմից նախապես ծրագրված պայմանավորվածությունները հետաձգվեցին։ Ողբերգության հետ կապված ցավակցություններ հայտնեցին Գերմանիայի կանցլեր Անգելա Մերկելը, Հայաստանի վարչապետ Նիկոլ Փաշինյանը, Հայաստանի Նախագահ Արմեն Սարգսյանը, Բելառուսի նախագահ Ալեքսանդր Լուկաշենկոն։ Ուկրաինայի նախագահ Պետրո Պորոշենկոն Եվրոպայի խորհրդի Խորհրդարանական վեհաժողովում ուկրաինական պատվիրակության հետ հանդիպման ժամանակ ցավակցություններ հայտնեց ուկրաինացիներին, ովքեր Կերչի
 ողբերգության արդյունքում կորցրել էին իրենց զավակներին։ 2018 թվականի հոկտեմբերի 18-ը, 19-ը և 20-ը Ղրիմի Հանրապետությունում և Սևաստոպոլում հայտարարվեցին սգո օրեր։ Հոկտեմբերի 19-ը սգո օր հայտարարվեց նաև Տերնոպոլի մարզում։


== Ծանոթագրություններ ==


== Արտաքին հղումներ ==
«Առաջին լուսանկարները Կերչի քոլեջից՝ զինված հարձակումից հետո»։ Фоторепортаж։ Газета.Ru։ 2018-10-18։ Վերցված է 2018-10-20 
«Զանգվածային լրատվության միջոցները հրապարակել են Կերչի ողբերգության զոհերի լուսանկարները»։ Tengrinews։ 2018-10-18։ Վերցված է 2018-10-21